  Анжелика Тихонова корреспондент Удмурт йӧскалык театрысь артист Максим Григорьев Москваын Никита Михалковлэн театраз пуктэм «Дядя Ваня» спектакльын валтӥсь воргорон ролез шудоз. Ивортодэтъя «Удмуртия» агентстволэн корреспондентэз артистлэсь со сярысь пыр-почгес юалляськиз. Максим Григорьев 2019-2020 дышетскон аре Никита Михалковлэн кинематографияя но театр искусствоя академияз актёрлэн мастерскояз тодон-валан люказ. Ӵапак соку ӵош дышетскись эшъёсыныз А. П. Чеховлэн «Дядя Ваня» пьесаезъя сыӵе ик нимо спектакль дасязы. Пуктӥсь режиссёрез Мария Шмаевич луиз,  чеберлыкъя кивалтӥсез — Анатолий Васильев. Со милям киноакадемиын сыӵе дипломной ужмы вал. Кивалтӥсьёсмы сое учкизы но та «Дядя Ваняез» азинтом шуыса веразы. Мыным тон, пе, дядя Ваняез шудод шуизы. <…> Шудӥськом вал ваньмы, 13 адями, но быдэс группаысь милемыз куать адямиез гинэ бырйизы та спектакле Максим Григорьев, Удмурт йӧскалык театрысь артистМаксим Григорьевлэн верамезъя, спектакль туэ толшоре дась вал. Чеберлыкъя кивалтӥсьсы Анатолий Васильев сое учкиз, умоен пусйиз. Кулэ на вал Никита Михалковлы возьматыны но калыклы возьматон дырез пусйыны. Но пандемиен но мукет учыръёсын сэрен, уж ӝегаз. Но номыр шоры учкытэк, премьера луоз. Нырысетӥ возьматонъёс 8-10 толсуре Москваын Никита Михалков кивалтэм улсын ужась Театръя но киноя центрын ортчозы Тодэ вайытом, Максим Григорьевез Никита Михалковлэн киноакадемияз дышетскыны 400-лэсь ятыр куриськисьёс пӧлысь бырйизы вал. Отын тодон-валан люкаса Удмуртие берытскемез бере, артист йӧскалык театрын Виктор Астафьевлэн романэзлэн люкетэзъя «Чёртова яма» моноспектакльзэ возьматӥз ини. Бӧрысь соин моноспектакльёсъя Solo калыккуспо театр фестивале пыриськиз. Нош али Максим Григорьев ужъюлтошъёсыныз ӵош удмурт кылын кинокомедия лэсьтыны дасяське.  Тегъёс: Лулчеберет Москва Театр Удмуртия удмуртъёс  